

**ТЕХНИЧКА СПЕЦИФИКАЦИЈА**

**ЈН број 26/25**

Предмет јавне набавке је набавка **услуга – Обука возача за квалификациону картицу.**

**1. ОПИС СТАЊА И ПОТРЕБА:**

Законом о безбедности саобраћаја на путевима дефинисани су појам и обавезе професионалног возача. Возач моторног возила, односно скупа возила, када управља возилом, односно скупом возила категорија C, C1, D, D1, CЕ, C1Е, DЕ или D1Е, за обављање послова професионалног возача мора имати стечену почетну квалификацију - CPC, односно периодични CPC – „Периодичну обуку“.

На основу законске обавезе ЈГСП „Нови Сад" је у процесу сертификовања професионалних возача у Републици Србији извршило лиценцирање свих запослених професионалних возача. Стицањем лиценце, поред права дефинисаних Законом о безбедности саобраћаја на путевима (ZOBS), преузет је и низ обавеза које професионални возачи треба да испуне, уколико желе да обнове своју лиценцу неопходну за обављање послова професионалног возача.

Периодични CPC-а за превоз путника, стиче се похађањем периодичне обуке у трајању од најмање 35 наставних часова у периоду од пет година од дана издавања лиценце професионалног возача, CPC-а. На основу тога, примарна обавеза професионалних возача је похађање периодичне обуке једном годишње у трајању од 7 наставних часова.

Све периодичне обуке возача спроводи правно лице - Центар, које испуњава прописане услове и које за то поседује дозволу издату од стране Агенције за безбедност саобраћаја ( Агенције ) . Обавезна периодична обука која је дефинисана Правилником Агенције спроводи се искључиво у просторијама Центра, односно на полигону Центра и уз употребу возила која обезбеђује Центар.

ЈГСП „Нови Сад" је препознао значај унапредјења знања професионалних возача, као дефицитарног кадра, на основу чега је и спровео прве периодичне обуке за возаче запослене у ЈГСП „Нови Сад" у току 2021., 2022., 2023. и 2024. и до 31.03.2025. године. У оквиру ових обука професионални возачи су похађали обуке из области употребе тахографа, Закона о радном времену возача и посаде, општих прописа, документације које прате превоз путника и терета, обавеза возача, као и осталих битних тема за рад возача професионалаца.

Како се и у будућности предвиђа повећана потражња за професионалним возачима, а како је основна делатност ЈГСП „Нови Сад" везана за доступност ових кадрова, покренута је иницијатива за формирање пилот модела образовања, кроз који ће се уводити нови професионални возачи у делатност професионалног возача аутобуса, а након тога отпочињати рад на радном месту у ЈГСП „Нови Сад". Упоредо са тиме ЈГСП „Нови Сад" је одлучан да процес периодичних обука настави и искористи за унапређење рада професионалних возача.

Кроз квалитетну и стручну почетну и периодичну обуку професионалних возача унапредиће се рад и ефикасност транспортног процеса, однос и одговорност возача како према возилу и путницима, тако и према другим учесницима у саобраћају. Овом набавком треба успоставити дугорочну пословну сарадњу са партнером који задовољава све прописане услове, али има и значајан просторни, кадровски и технички потенцијал

како би организовао и спроводио обуке за професионалне возаче аутобуса ЈГСП „ Нови Сад", како би се унапредила њихова знања и вештине.

**ПРЕДМЕТ НАБАВКЕ**

Предмет ове набавке је реализација периодичне обуке професионалних возача као обавезног законског услова за обнављање периодичног CPC-а категорије возача аутобуса (CPC за превоз путника) које ће се реализовати до краја 2025. године.

**ЛОКАЦИЈА НА КОЈОЈ СЕ РЕАЛИЗУЈЕ ОБУКА:**

Извршилац је у обавези да спроведе периодичне обуке према захтеву Наручиоца, а према унапред дефинисаном плану. План формирају и усклађују представник Наручиоца и Извршиоца у року не дужем од 30 дана од дана потписивања уговора.

Извршилац је у обавези да све периодичне обуке за возаче запослене у ЈГСП „Нови Сад " реализује у оквиру Центра за CPC. Извршилац је у обавези да поседује локацију на којој има стечено решење за рад Центра за категорије C1,C1Е,C ,CЕ, D1, D1Е, D и DЕ, издато од стране Агенције за безбедност саобраћаја (АБС).

Просторије Центра – учионице, као и полигон за практичну обуку морају да се налазе на територији Града Новог Сада, односно на удаљености не већој од 30км од локације Наручиоца. Све обуке треба да буду реализоване на локацији коју обезбеђује Извршилац (у даљем тексту локација). Локацији мора бити омогућен приступ линијама Јавног градског превоза путника, чија се стајалишта налазе на удаљености до 400м од локације.

Центар мора да поседује учионицу и сву пратећу опрему која омогућава реализацију периодичне обуке минимум за 45 професионалних возача истовремено, а која задовољава се услове дефинисане „Правилником о условима које мора да испуњава правно лице које врши професионално оспособљавање возача“ у погледу услова дефинисаних делом „Простор“ (Члан 5. и Члан 6.).

У оквиру истог објекта на локацији мора бити и просторија за административне послове површине најмање 15 м², која није део просторије за реализацију наставе, а која улази у саставни део Центра.

Извршилац је у обавези да све неопходне практичне обуке реализује на полигону који је уређен и опремљен и омогућава несметано извођење практичне обуке возача за возила категорија C1,C1Е,C и CЕ, односно возача возила категорија D1, D1Е, D и DЕ.

**НАСТАВНИ ПЛАНОВИ И ПРОГРАМИ**

Извршилац је дужан да припреми наставни план и програм за периодичну обуку, коју ће возачи похађати као обуку у складу са потребама Наручиоца, и то тако да својим садржајем, обимом и свим осталим елементима у потпуности одговара периодичној обуци професионалних возача за CPC. Наставни план периодичне обуке мора по свему да одговара обукама професионалних возача и садржи области дефинисане „Правилником о условима и начину стицања сертификата о стручној компетентности и квалификационе картице возача“ и усклађене су програмом за стицање почетног и периодичног CPC-а:

* Напредна обука за рационалну вожњу заснована на прописима из безбедности саобраћаја на путевима,
* Примена прописа,
* Здравље, безбедност саобраћаја, заштита животне средине, услуга и логистика,
* Практична настава – обука професионалних возача и осталих тема битних за рад возача професионалаца и др...

Сви наставни програми периодичне обуке коју похађају возачи запослени у ЈГСП „Нови Сад" морају бити одобрени од стране Агенције за безбедност саобраћаја, у складу са Правилником Агенције.

**РЕАЛИЗАЦИЈА ОБУКЕ**

Извршилац је дужан да у периоду трајања уговора изврши обуку свих професионалних возача на основу захтева представника Наручиоца и то у групама не већим од 45 возача истовремено.

Трајање периодичне обуке је један дан, односно 7 наставних часова, уз обавезно улазно/излазно тестирање полазника. Уколико долази до повећања броја полазника, преко 30 извршиће се подела у две групе.

За извођење обуке и евиденције присутних полазника одговоран је Извршилац. Све евиденције потврђују се записником о свакој појединачној реализованој обуци који потписују представник Извршиоца и Наручиоца, а који садржи минимум број присутних на обуци, као и време и место реализације, предаваче и сл.

**ДОДАТНИ ЕЛЕМЕНТИ**

Извршилац је у обавези да за сваку целину – периодичну обуку изради и прегледни кратки материјал који ће бити намењен професионалним возачима. Овај материјал се додељује полазницима обуке и остаје на трајно коришћење полазницима обука – возачима запосленима у ЈГСП „Нови Сад".

Извршилац је у обавези да сваком полазнику периодичне обуке током обуке обезбеди храну, пиће и пратеће материјале неопходне за праћење и реализацију обуке.

Извршилац је у обавези да након похађања периодичне обуке у пуном обиму и садржају представнику Наручиоца изда Потврду о завршеној периодичној обуци одштампану на званичном обрасцу.

**Напомена:**

**Конкурсна документација састављена је у складу са Законом о јавним набавкама („Сл.гласник РС“, број 91/19 и 92/23), комплетну докуметацију, као и све остале информације о предметном поступку јавне набавке можете видети путем линка:**

<https://jnportal.ujn.gov.rs/tender-ca/293378>